
FORORD 


I DanPilot skaber vi sikkerhed til søs og i 
havn. I 2019 har vi gennemført i alt 21.396 
lodsoperationer fordelt med 8.780 havne- 
lodsninger og 12.616 transitlodsninger, i alt 
mere end 1.000 flere end i 2018. Med det 
store antal operationer i løbet af et år er det 
til at få øje på, at DanPilot yder en kæmpe 
indsats for sikkerheden til søs og i havn. 


Sikkerhed er kernen i vores virke. Når skibe 
tager en lods ombord, er det for at få profes- 
sionel rådgivning med henblik på at sejle 
sikkert gennem danske farvande samt til og 
fra danske havne. Sikkerhed for skibene og 
dermed også sikkerhed for havmiljøet, for 
når skibene sejler igennem uden at få skader 
eller gøre skade, sker der heller ikke læk eller 


andre hændelser, som kan medføre forure- 
ning af havmiljøet. 

Sikkerhed er kernen i vores virke, og det 
er samtidig også kernen i det samfundsan- 
svar, som DanPilot løfter hver dag døgnet 
rundt og året rundt. Derfor er sikkerhed også 
kernen i DanPilots ambitiøse CSR-rapport. 

Rammen for DanPilots CSR-rapport 
udstikkes af Global Compacts 10 principper. 
DanPilot har tilsluttet sig FN's Global Com- 
pact, der er det største globale initiativ for 
at fremme ansvarlig og bæredygtig forret- 
ningsførelse. DanPilots arbejde med CSR er 
grupperet i de fire hovedområder i Global 

Compact: Menneskerettigheder, Arbejds- 
tagerrettigheder, Miljø og Anti-korruption. 

Menneskerettighederne er universelle og 
søger at beskytte alle individer. I DanPilot 
mener vi, at retten til sikkerhed er en implicit 

del af menneskerettighederne. I DanPilot ta- 
ger vi ansvar for sikkerheden til søs og i havn 
for de skibe, hvor vi har lods ombord, og i vo- 
res lodsbåde. Det er vores ultimative ambiti- 
on at bringe antallet af hændelser ned på nul 
for de skibe, vi lodser, og for vores lodsbåde. 
Vores arbejde for at løfte den ambition står 
nærmere beskrevet i denne rapport under 
overskriften ”Ansvar for Sikkerhed”. 
Arbejdstagerrettigheder handler for Dan- 
Pilot om at sikre, at vi hele tiden er bemandet 
med kompetente og udhvilede medarbejdere. 
Det er en forudsætning for, at vi kan løfte vo- 
res samfundsansvar. Desuden tager DanPilot 
ansvar for medarbejdernes personlige sikker- 
hed samt arbejder for mere ligestilling mellem 
kønnene. DanPilot har høje ambitioner på 
alle disse områder, og arbejdet med at løfte 
ambitionerne står nærmere beskrevet under 
overskriften ”Ansvar for medarbejderne'. 
Miljø og ikke mindst beskyttelse af det er 
helt centralt for DanPilot. Med vores virke for 
at skabe sikkerhed er DanPilot direkte med til 
at forebygge forurening af danske farvande 
med olie og andre miljøskadelige stoffer. 
DanPilot er i hverdagen øjne til søs for de 
danske myndigheder, der har ansvar for hav- 
miljøet. Endelig arbejder DanPilot målrettet 
med at minimere miljø- og klimabelastningen 
af egne aktiviteter både til vands og i land. 
Det er DanPilots ambition og virksomhed 
at arbejde på, at flest muligt skibe har lods 
ombord gennem danske farvande og ind og 


ud af danske havne. Arbejdet med at løfte 
ambitionerne står nærmere beskrevet under 
overskriften ”Ansvar for miljø og klima'. 

Antikorruption er en selvfølge. Sikkerhed 
kan ikke gradbøjes, og derfor kræver løsnin- 
gen af DanPilots kerneopgave, at alle former 
for korruption og bestikkelse modarbejdes 
aktivt. 

Danmark er blandt de mindst korrup- 
te lande i verden, hvorfor arbejdet imod 
korruption er bredere og gælder i forhold til 
interessekonflikter, donationer, interaktion 
med leverandører og samfund samt omgang 
med gaver. Vi ser det som en helt central 
opgave at dele vores omfattende viden med 
samarbejdspartnere for yderligere at højne 
sikkerhedsniveauet i og udviklingen af Det 
Blå Danmark. Arbejdet på de nævnte emner 
kan læses under overskriften ”Ansvar for 
samarbejdspartnere'. 

Ud over Global Compact ser DanPilot 
også FN's 17 verdensmål for bæredygtig 
udvikling som en rettesnor for vores virke. 
Verdensmålene er universelle og dækker 
så mange områder, at det er nødvendigt at 
fokusere på de mål, hvor en indsats giver 
mest mening. 

I Danmark har Folketinget truffet beslut- 
ning om, at den samlede danske udledning af 
CO2 skal reduceres med 70 procent i forhold 
til udledningen i 1990. Den ambition deler vi 
i DanPilot. Det er imidlertid en udfordring at 
finde detaljerede oplysninger om DanPilots 


CO2-udledning i 1990. Vi vil i 2020 arbejde 
med dette aspekt og rådføre os med andre 
virksomheder med henblik på at kunne 
opgøre en mere konkret målsætning i den 
CSR-rapport, vi udarbejder til næste år. 

I denne rapport fortæller vi, hvad vi hidtil 
har gjort, og hvad vi agter at gøre i år. 


God fornøjelse med læsningen. 


Erik Merkes Nielsen 
CEO 


DanPilots administrerende direktør Erik Merkes Nielsen 


FAKTA | DANPILOT OG VERDENSMÅLENE 


e Verdensmål nr. 5 
Ligestilling mellem kønnene. 


| Det Blå Danmark, som DanPilot er en del 
af, er ligestilling mellem kønnene en kæmpe 
udfordring, fordi skibsfart er en udpræget 
mandeverden. | DanPilot har vi forpligtet os 
til at gøre en aktiv indsats for at øge andelen 
af kvinder betragteligt, og derfor arbejder 
DanPilot for verdensmål nr. 5. 


e Verdensmål nr. 14 
Livet i havet. 


Dette verdensmål rammer lige i kernen 

af vores samfundsopgave. Ved at skabe 
sikkerhed til søs er vi direkte med til at fore- 
bygge forurening af danske farvande med 
olie og andre miljøskadelige stoffer. Derfor 
giver en aktiv indsats for verdensmål nr. 14 
god mening. 

e Verdensmål nr. 17 

Partnerskaber for handling. 


DanPilot er meget langt i transformationen 
af lodsning fra at være erfaringsbaseret 
håndværk til at blive vidensarbejde, som 
baserer sig på og genererer delbar viden. 
DanPilot bruger målrettede ressourcer på 
at gøre viden delbar og tilgængelig for rele- 
vante parter, herunder også i en nord-syd 
kontekst, hvor DanPilot gennem længere tid 
har haft et partnerskab med havnen Tema i 
Ghana om overførsel af viden til Ghana. 

Videndeling udviklet fra og til den virkelige verden 


LODSKURSER 


DanPilot har gennem årene arbejdet målrettet 
med at sikre, at de enkelte lodsers faglige 
erfaring og kunnen bliver til faglig viden, som 
kan bruges til kontinuerligt at løfte den enkel- 
te medarbejders viden på tværs af DanPilots 
organisation. Dette er gennemført ved initia- 
tiver som ”Kollegial sparring” og simulator- 
træning i DanPilots egen simulator. 


Arbejdet er nu så vidt, at DanPilot styrker den 
interne videndeling til også at gælde de lov- 
pligtige lodskurser, som alle lodser skal tage 
hvert femte år. Når DanPilot selv afholder 
kurserne med egne instruktører, sikres et højt 
lodsfagligt niveau samtidig med, at de lov- 
pligtige kurser bygger videre på den tradition 
for opbygning og deling af lodsfaglige viden, 
som DanPilot har etableret i de senere år. 
Kursusaktiviteten har både opnået at 
blive akkrediteret af Søfartsstyrelsen, der er 
myndighed på området, og samtidig ISO- 
certificeret af DNV GL ved den seneste audit 
i oktober 2019 — DNV GL er en virksomhed, 
der bl.a lever af at certificere virksomheder, 
der ønsker ISO certificering. Det er DNV-GL, 
der kommer og auditerer om vores kvalitets- 
ledelsessystem, herunder processer, lever 


op til ISO-standarden. I første omgang er 
kurserne internt rettede, men det er DanPilots 
plan også at tilbyde lodsrelaterede kurser til 
eksterne samarbejdspartnere. 

Grundlaget for etablering af egen kursus- 
virksomhed er den faglige optimering, som 
foregår under ”Kollegial sparring” og simula- 
tortræning. 


Fluen på væggen 

DanPilot har en gruppe trænede sparrings- 
kolleger, som tager på lodsning sammen med 
kolleger. 

Sparringskolleger er fluen på væggen, 
som iagttager, hvordan de forskellige faser af 
lodsningen foregår. Kollegial sparring afslut- 
tes med debriefing, hvor lods og sparrings- 
kollega gennemgår alle lodsningens faser. 

Formålet med sparring er at skabe og 
dele viden. Ved at tage udgangspunkt i 
virkelige lodsninger sikres, at fundamentet 
for at skabe og dele viden bliver den måde, 
lodsningsarbejdet faktisk bliver udført på, 
fremfor hvordan man forestiller sig, det bliver 
gjort. Under debriefingen bliver der sat ord på 
lodsningens faser, og erfaringen bliver derved 
til eksplicit viden, som kan deles og udvikles. 

Kollegial sparring bruges til at identificere 
områder, hvor træningen af lodser kan gøres 

bedre, og hvor den er på et passende niveau. 
Den opsamlede viden indgår i uddannelsen 
af nye lodser og efteruddannelse af aktive 
lodser. 

DanPilot købte egen skibssimulator, som 
blev taget i brug i august 2018. Siden har 
alle DanPilots lodser deltaget i simulatortræ- 
ning mindst én gang. Udgangspunktet for 
lodsernes simulatortræning er øvelser, som 
har rod i virkelige udfordringer fra den daglige 
sejlads. 

Formålet med simulatortræningen er at 
understøtte og yderligere forbedre det i forve- 
jen meget høje faglige niveau hos DanPilots 
lodser. Ved simulatortræningen deltager altid 
tre lodser foruden instruktøren, der også er 
lods, og derfor er simulatortræning også altid 
faglig videndeling, læring og udvikling. 

Simulatortræning indgår som en del af 
grundlaget for udvælgelse af nye havnelodser 
i DanPilot. Desuden bruges simulatortræning, 
når særligt udfordrende lodsninger i for ek- 
sempel havne eller ved specifikke passager 
skal planlægges. 


FAKTA | KURSUSVIRKSOMHED 


Der har været afholdt 54 kurser med i alt 
162 kursister fordelt på Transitkursus, 
Havnekursus samt mere specifikke kurser. 


DanPilots kursusvirksomhed og simulator- 
træning blev ISO-certificeret efter ISO 9001 
version 2015, der er den nyeste og højest 

opnåelige version. 


e Ambition for 2020 

At det bliver en succes selv at afvikle de lov- 
pligtige lodskurser i Skibsmanøvrering, Ship 
to ship-operationer og Tug handling fremfor 
som hidtil at købe disse kurser eksternt. 


God udsigt, nej … Undervisningssituation i 
skibssimulatoren. DanPilot arbejder bevidst på 
at styrke den interne videndeling for at opnå 
endnu mere sikker lodsning. 

DanPilot har indkøbt 17 nye lodsbåde. To 
20-meter både til det hårdere vejr ved Skagen 
og Gedser. Resten er 15-meter både til de 
øvrige stationer og bådpladser. De nye lette 
lodsbåde reducerer brændstofforbruget med 
20 procent — to liter pr. sejlet sømil — i forhold til 
de gamle både. 

Lodsbådsførere uddannes til at sejle nye 
avancerede lodsbåde 


SIKKER SEJLADS 


I løbet af 2018 og 2019 har DanPilot mod- 
taget 13 nye 15-meter lodsbåde, og i 2020 
kommer de sidste to. Når alle 15 er modta- 
get og sat i drift, har DanPilot over en kort 
periode opgraderet flåden af lodsbåde, som 
til den tid består af 15 ens både. For at sejle 
ide nye lodsbåde skal DanPilots bådmænd 
tage en specialuddannelse, så både de og 
DanPilot får det fulde udbytte af de nye både. 


Der er mange driftsmæssige fordele ved at 
have en flåde af ens både. Vedligeholdelse 
sker efter samme plan, og reservedele passer 
til alle både. Når bådmændene skal skoles 
om til de nye både, har de alle været gennem 
samme kursus, og de har derved en fælles 
tilgang til sikkerhed og sejlads. 

Kurset består af en teoretisk og en prak- 
tisk del. Den teoretiske del handler om at 
give bådmændene en grundlæggende viden 
om lodsbådens indretning og udstyr og at 
give kendskab til bådens sejladskarakteri- 
stika, manøvreevne og begrænsninger. Den 


praktiske del skal sikre, at bådmændene kan 
anvende bådenes udstyr samt manøvrere 
båden under alle forhold. 

Alle lodsbåde er udstyret med special- 
udviklet redningsudstyr, som gør det hurtigt 
og effektivt at redde en person, som er faldet 
over bord. For at sikre at udstyret virker, og at 
den enkelte bådmand har rutine i at betjene 
udstyret, deltager alle bådmænd hver måned 
i mand over bord-øvelser. 

De nye lodsbåde har monteret et avan- 
ceret overvågningssystem, som blandt andet 
inkluderer fire videokameraer. Et peger i sejl- 
retningen, det andet optager, hvad der sker 
på agterdækket, mens de to sidste fungerer 
som bakspejle. 

Overvågningen giver videndeling mellem 
bådmænd en ekstra dimension. Har en båd 
været ude i hårdt vejr, er det efterfølgende 
muligt at analysere og gennemgå sejladsen 
med henblik på at skabe kontinuerlige for- 
bedringer. Tilsvarende kan utilsigtede hæn- 
delser analyseres efterfølgende med henblik 
på at finde årsagen til hændelsen, uddrage 
læring og ikke mindst dele af læring mellem 
bådmændene. 


FAKTA | STATUS PÅ UDDANNELSEN 


Indtil nu er 86 bådmænd uddannet til at sej- 
le de nye lodsbåde. Når de to sidste leveres 
i løbet af foråret 2020, bliver de sidste 14 
bådmænd uddannet. 


e Opnået i 2019 

Alle bådmænd, som sejler de nye lodsbåde, 
har deltaget i DanPilots omskolingskursus. I 
alt drejer det sig om 86 bådmænd. 


e Ambition for 2020 

| 2020 skal de sidste 14 bådmænd gen- 
nemføre omskolingskursus til de sidste to 
nye lodsbåde. Desuden er det planlagt, at 
kendskabet til de elektroniske hjælpemidler i 
lodsbådene skal øges markant. Derfor gen- 
nemføres i 2020 et internt en-dages kursus 
i brug af elektroniske søkort (ECDIS) på de 
enkelte lodsstationer. Jo bedre den enkelte 
bådmand er til at betjene de elektroniske 
hjælpemidler, jo bedre vil han eller hun også 
håndtere situationer med utilsigtede hæn- 
delser til søs. 

Systematiske indberetninger øger viden og udvikling 


DATAINDSAMLING 


En lodsoperation, hvor skibssiden støder 
mod havnekajen og måske forårsager skade 
på kajen eller ridser i lakken på skibssiden, 
bliver indberettet som en hændelse/uheld un- 
der lodsoperation i DanPilots indberetnings- 
system. ”Hændelse"' under lodsoperation er 
fællesbetegnelsen for alt fra alvorlige ulykker 
til helt små uheld med minimal materiel 
skade. 


De hændelser, der sker i DanPilot, har i de år, 
hvor indberetningssystemet har eksisteret, 
alene været af mindre materiel karakter. 

Indberetningen bliver efterfølgende sags- 
behandlet — hvad er der sket, hvorfor, hvad 
er root cause, og hvilken læring kan uddra- 
ges, så man kan forebygge, at det sker igen. 
Data til belysning af hændelsen indhentes fra 
mange kilder før sagsbehandleren kan drage 
sin konklusion. 

Formålet med indberetningssystemet er 
at skabe viden, så den samlede operation 
kontinuerligt bliver forbedret og sikkerheden 
højnet yderligere. Da der kun er få hændelser 
i løbet af et år, indberettes også en lang ræk- 
ke andre kategorier af observationer, så de 
enkelte bådmænd og lodser holdes skarpe. 


I alt er der ti kategorier af emner, som ind- 
berettes, og de bidrager alle til kontinuerlige 
forbedringer. De er samtidig også rygraden i 
DanPilots ISO-certificering. 


Antal tegner et billede 

Antallet af hændelser er en vigtig indikator 
for, hvor fagligt dygtigt og sikkert et lodseri 
er, men tallet kan ikke stå alene. 

Derfor rummer DanPilots indberetnings- 
system mange flere kategorier end ”hæn- 
delser”, og de vigtigste er ”near miss" eller 
”nærved hændelser”, "åbenbare uregelmæs- 
sigheder'” (observationer af kritiske forhold, 
som skaber fare for sejladssikkerheden eller 
miljøet — f.eks. egen sejlads eller øvrig trafik i 
området), ”afvigelser' (det kan være ukorrekt 
angivelse af et skibs dybgang). 

I 2019 har medarbejderne foretaget 517 
indberetninger inden for de ti kategorier, 
svarende til 1,4 indberetning om dagen. 
DanPilots sikkerhedskultur er en vigtig forud- 
sætning for, at der løbende kommer indberet- 
ninger. Kulturen er en no blame-kultur, for på 
den måde sikres størst mulig motivation til at 
indberette, hvilket er forudsætningen for, at 
der kan gennemføres root cause-analyser og 
finde læring sted. 

Hændelser under lodsoperationer dækker over såvel småsk 
rammer mennesker. 


SETE RØRES E SALEDYEYT aa ———— 


ader på en propel som ulyk 


SÆR 


ker, der 


Antal Antal 


hændelser: hændelser: 
14 18 
Andel af antal Andel af antal 
lodsninger i lodsninger i 
promille: promille: 
0,7 0,9 
Antal Antal 
hændelser: hændelser: 
18 20 
Andel af antal Andel af antal 
lodsninger i lodsninger i 
promille: promille: 
0,9 0,9 

Ambition for 2020 


Det er ambitionen, at hændelsernes andel af det samlede antal 
lodsninger bliver lavere samtidig med at de samlede indberetninger 
holder sig på niveauet for 2019. 

Den personlige sikkerhed skal 
rodfæstes endnu dybere 


SIKKERHED 


DanPilots kerneydelse er at levere sikkerhed 
til søs og i havn for skibe og havmiljø. At 
DanPilot på dette område befinder sig på et 
endog meget højt niveau internationalt set, er 
der masser af dokumentation for — dokumen- 
tation, der også fremgår af denne rapport. 


Der er også et stærkt fokus på den mere ind- 
advendte sikkerhed, sikkerheden for hver en- 
kelt medarbejder i DanPilot. Især sikkerheden 
til søs, i operationen, har en høj standard. 
Både hvad angår den eksterne sikkerhed 
og den interne sikkerhed har DanPilot høje 
ambitioner. På det eksterne område, skal der 
fortsat være stærkt fokus på kontinuerligt 
at skabe forbedringer til gavn for kunder og 
havmiljø. 


Afgørelsen træffes i frontlinjen 

Arbejdet med sikkerhed for medarbejdere har 
base i DanPilots sikkerhedsudvalg, hvor der 
er repræsentanter for alle medarbejdergrup- 
per og for ledelsen. På det seneste seminar 
iudvalget var der stærk enighed om at øge 
ambitionsniveauet yderligere. 


Skal sikkerhedsniveauet yderligere op i 
operationen, skal den enkelte bådmand og 
lods styrkes. Det er kun medarbejderne i 
frontlinjen, som kan tage endelig og konkret 
bestik af vejr og materiel og træffe beslutning 
om, hvorvidt operationen er sikker eller ej. 
For at styrke medarbejderen i den beslutning 
er der gennemført en stop the job-ordning, 
hvor den enkelte medarbejder både får en 
formel bemyndigelse til at kunne sige til og 
fra og samtidig også træning i at træffe den 
beslutning. Ansvaret for at sige til og fra 
har medarbejderne i frontlinjen også i dag; 
ambitionen er at operationalisere dette ved at 
styrke opbakningen til den enkelte medarbej- 
der. 

Arbejdet med at skabe en stærk sikker- 
hedskultur på tværs af alle medarbejdergrup- 
per og lokationer i DanPilot kræver et langt 
sejt træk. Kompetencerne er imidlertid til ste- 
de i organisationen, udfordringer er at sætte 
dem i spil på tværs. Sikkerhedsudvalget vil 
sætte initiativer i gang, og det er samtidig be- 
sluttet at måle på effekten af bestræbelserne 
ved at indføre LTIF (Lost Time Injury Frequen- 
cy) som et fast mål for sikkerhedsniveauet i 
hele organisationen. 

FAKTA | STATISTIK FOR UHELD 


e LTIF 

Lost Time Injury Frequency et udtryk for 
antal uheld pr. en mio. arbejdstimer i løbet 
af et år, hvor en medarbejder kommer til 
skade på job, så vedkommende har mindst 
en dags fravær. 

LTIF beregnes som antal uheld med mindst 
en dags fravær x 1.000.000 / det totale 
antal arbejdstimer i perioden. 

e Opnået i 2019 

Der er implementeret en stop the job- 
ordning for lodser og bådmænd. 

LTIF for 2019 er 6,18. 

e Ambition for 2020 

LTIF mindre end 6,18. 

Der skal være iværksat initiativer, som 
bidrager til udviklingen af en fælles sikker- 
hedskultur i DanPilot. 


CSR-RAPPORT 2019 | 13 


Sikkerhed — det er ikke bare snak 


DIALOGMØDER 


DanPilot er en moderne og kommunikerende 
virksomhed, der jævnligt har en åben dialog 
med omgivelserne — ikke mindst brugere 

af danske farvande. Et eksempel på denne 
dialog finder sted i oktober 2019, hvor en 

af DanPilots erfarne lodser er inviteret til at 
holde foredrag for 80 engagerede lystsejlere i 
Kalundborg Sejlklub. 


Der indgår adskillige slides i foredraget, som 
viser udsigten fra skibsbroen og ikke mindst, 
hvor små selv store lystsejlere ser ud fra 
broen. DanPilot viser også et diagram, som 
tydeligt afslører, at et meget stort område 
foran et skib er usynligt for det blotte øje. 
Størrelsen på det usynlige felt afhænger af 
skibsbroens placering på skibet, højde over 
vandoverfladen og eventuel last. 


Lystsejlere i den blinde vinkel 
»Besætningen på broen gør sig store an- 
strengelser for at holde øje med alle fartøjer 
foran skibet og bruger både radar, AIS og det 
blotte øje. Men faktisk kan både teknik og 
øjne svigte,« forklarer DanPilots lods. 

Han understreger, at selv hvis det store 
skib ser et lystfartøj på afveje, har det meget 


ringe mulighed for at afværge ulykker, da det 
manøvrerer tungt og langsomt og jo ikke bare 
kan slå bremsen i. Lystsejlerne skal derfor 
klart og tydeligt vise, hvad de vil, så det store 
fartøj kan agere i forhold til det. 

»Besætningerne på de store skibe bryder 
sig ikke om, at lystfartøjer kommer for tæt 
på, for de kan reelt ikke gøre noget, hvis de 
kommer alt for tæt på. Derfor er det helt af- 
gørende, at lystfartøjerne sørger for at holde 
afstand og tydeligt viser, at de har set det 
store skib og sejler udenom.« 


Selvransagelse i DanPilot 
I sit foredrag griber DanPilot også i egen 
barm og fortæller om en episode, hvor Dan- 
Pilots datterselskab bliver beskyldt for hen- 
synsløs sejlads i lodsbåd på Kolding Fjord. 
»Internt i DanPilot gav episoden anled- 
ning til selvransagelse. Vi pointerede, at godt 
sømandskab handler om at vise hensyn, 
holde afstand og sænke farten, når det er 
nødvendigt. Vi skal evne at sætte os i lyst- 
sejlerens sted og tilpasse vores sejlads efter 
det. Vi har aldrig så travlt, at vi er nødt til at 
sejle på en måde, som andre vil opfatte som 
hensynsløs,« understreger DanPilots lods. 


14 | CSR-RAPPORT 2019 | ANSVAR FOR SIKKERHED 


500 METER/2 BÅDLÆNGDER 

UDSIGT FRA SKIBSBROEN 

Grafikken viser, at det blinde område foran 
stævnen på et stort skib kan strække sig man- 
ge hundrede meter ud på vandet. 


»Det er spændende og tankevækkende at 
høre om, hvordan det ser ud fra jeres side. Vi 
passerer jer jo mange gange, og det, der over- 
rasker mig mest, er den dybe blinde vinkel på 
500 meter, når I kommer sejlende. Man kan jo 
se, hvor svært det er at se os. Det er dejligt at 
konstatere, at I er åbne for dialog. Det kommer 
man længst med.« 


Jytte Colling, 
instruktør i Kalundborg Sejlklub. 
Ejer en Hallberg Rassy 312, sejlbåd på 31 fod 


»Det er oplysende at høre om andre brugere 
af vandet end en selv, og det er virkelig nyttigt 
at se og høre, hvad | har svært ved at se, og 
hvordan vi bør sejle — for eksempel give tegn 

i god tid. Det ønsker vi jo også fra de store 
skibes side. Jeg mener, det er vigtigt med dia- 
log mellem jer og os, vi bruger jo det samme 
vand.« 


Kurt Vehl, 


formand for Kalundborg Sejlklub. 
Ejer en Albin Delta 31, sejlbåd på 31 fod 

Målet er en endnu mere attraktiv 


arbejdsplads 


TRIVSEL 


I 2019 blev det besluttet at gennemføre re- 
gelmæssige trivselsundersøgelser i DanPilot. 
Baggrunden for beslutningen er drøftelser i 
DanPilots samarbejdsudvalg, hvor der både 
fra medarbejderside og ledelsesside blev 
udtrykt stort ønske om at arbejde med trivsel 
på baggrund af fakta. 


Formålet med regelmæssige trivselsmålinger 
er at understøtte en kultur, hvor der kontinu- 
erligt arbejdes med forbedringer af medar- 
bejdernes trivsel. Der er en erkendelse både 
på medarbejder- og ledelseside af, at trivsel, 
engagement og samarbejde er afgørende for 
den videre udvikling af DanPilot. Desuden 
skal det systematiske fokus på trivsel gerne 
bidrage til at fastholde dygtige medarbejdere 
og tiltrække nye. 

Blandt medarbejderne er der kolossal 
stor lyst til at arbejde med trivsel. Det vidner 
svarprocenten om — den var ved denne første 
undersøgelse så høj som 93 procent. En høj 
svarprocent er første forudsætning for et suc- 
cesfuldt arbejde med at forbedre trivslen. 


Næste forudsætning for at skabe resulta- 
ter er, at der følges op på trivselsmålingen. I 
en virksomhed som DanPilot, hvor omkring 
90 procent af medarbejderne indgår i vagter, 
der dækker alle døgnets 24 timer alle dage 
i året, er opfølgningsarbejdet en udfordring, 
fordi medarbejderne aldrig kan samles til 
fælles drøftelser. 

I stedet bruges forskellige kommunika- 
tionskanaler til at inddrage flest muligt med- 
arbejdere i opfølgningsarbejdet. 

FAKTA | TRIVSEL 


e Opnået i 2019 

Der blev gennemført trivselsmåling for alle medarbejdere i DanPilot. 

93 procent af alle medarbejdere deltog i undersøgelsen. Den gennemsnitlige score for arbejdsglæde lød på 63 
(vurderet på en skala fra 1 til 100). 

e Ambition for 2020 

Der gennemføres en trivselsmåling igen i 2020. Det er ambitionen, at deltagerprocenten fastholdes mens den gen- 
nemsnitlige score for arbejdsglæde ønskes løftet med tre point fra 63 til 66. 


2019 


Den gennemsnitlige 
score for arbejdsglæde 
lød på 63 point 


2020 


Ambitionen for 2020 
ønskes op på 66 point 

Beredskab gør hviletidsregler til et puslespil 


ARBEJDS- OG HVILETID 


DanPilots vigtigste ydelse er sikkerhed: til 
søs, i havn og for medarbejderne. Medar- 
bejdernes sikkerhed er en forudsætning for, 
at lodseriet kan skabe sikkerhed til søs og 

i havn. Et vigtigt element i denne sammen- 
hæng er, at medarbejderne i lodsbådene og 
på skibsbroerne er udhvilede og friske. 


DanPilot har operationer døgnet rundt og året 
rundt. Når et skib har brug for lods, sørger 
disponenterne for, at der er en bådmand klar 
til enten at sejle lodsen til skibet eller hente 
lodsen ved skibssiden. Det disponeringsar- 
bejde er i sig selv et puslespil. Dertil kommer, 
at der i DanPilot hele tiden er fokus på, at 
reglerne for hviletid og arbejdstid altid skal 
overholdes. 

Overholdelse af reglerne er et ufravigeligt 
krav, som gør puslespillet ekstra udfordren- 
de for disponenterne og samtidig sikrer, at 
kunderne hele tiden møder friske og udhvi- 
lede medarbejdere, som er klar til at yde en 
optimal indsats for sejladssikkerheden. 

Lodserne er i vagt 153 dage om året i 
tørnperioder på fem eller syv døgn. Vagterne 


har udgangspunkt i hjemmet, og afhængig af, 
hvor lodsningsopgaverne fører lodserne hen 
rent geografisk, skal disponenterne indregne 
hvil hjemme, på DanPilots lodsstationer eller 
på hotel gennem hele tørnperioden. 

Bådmændene er tilknyttet DanPilots lods- 
stationer, der er spredt i hele landet fra Ska- 
gen til Gedser og fra Esbjerg til Allinge. Ved 
lodsstationer, hvor aktiviteten erfaringsmæs- 
sigt er lav, er der tale om beredskabsvagter 
med udgangspunkt i hjemmet. Ved den type 
vagter kan der forventes aktivitet hele døgnet 
men kun med få sejladser, så der også er 
plads til den nødvendige hvile. På lodsstatio- 
ner med høj aktivitet, er der tale om 12-timers 
vagter for bådmændene, så hviletiden også 
der kan overholdes. 

Disponenterne arbejder i skiftehold med 
en maksimal varighed af vagter på 12 timer. 

For at forhindre brud på hviletidsreglerne 
er der altid lagt en margin ind, som tager 
hensyn til aktuelle vejr-, vind- og strømfor- 
hold, så operationerne kan nås inden for 
tidsgrænserne. 

FAKTA | ELEKTRONISK REGISTRERING 


e Opnået i 2019 

Lodsernes arbejds- og hviletid er gennem 
flere år blevet registreret elektronisk. I løbet 
af 2019 er den tilsvarende registrering af 
bådmændenes arbejds- og hviletid også 
blevet elektronisk. 

e Ambition for 2020 

At forbedre kvaliteten i planlægning og 
disponering yderligere 


Marlene Rosenlund er DanPilot-lods. 


Der skal være dobbelt så mange kvinder i DanPilot 


KØNSPOLITIK 


Kønsligestilling i en mandsdomineret branche 
som den maritime er en kæmpe udfordring, 
og det bærer DanPilots rekruttering også 
præg af. De senere år har DanPilot søgt at 
rekruttere flere kvinder i alle jobkategorier. 

De maritime uddannelsesinstitutioner er 
opsøgt for at gøre opmærksom på DanPilot 
som arbejdsplads og, når der har været slået 
stillinger op som lods eller bådmænd, er alle 
kvindelige ansøgere blevet kaldt til samtale. 


Det er DanPilots ønske, at kønsfordelingen 
forbedres betydeligt for at sikre, at DanPilot 
kan rekruttere de bedste fra begge køn, og 
fordi en mere ligelig kønssammensætning vil 
have en positiv effekt på virksomhedskulturen. 

Derfor iværksættes en offensiv for at 
tiltrække flere kvinder. Offensiven handler om 
at gøre det synligt for Det Blå Danmark, at 
selvom DanPilot i lighed med de fleste andre 
virksomheder i denne branche er mands- 
domineret, så vil DanPilot aktivt arbejde for, 
at det ændres. Herunder nogle af de initiati- 
ver, DanPilot vil gennemføre: 

DanPilot vil målrette sine aktiviteter til de 
kvinder, som faktisk findes i branchen. 


Det skal være klart for alle kvinder i 
branchen, at DanPilot går efter at være en 
særligt attraktiv arbejdsplads set fra kvinders 
perspektiv. 

Den nuværende ”mandekultur” i DanPilot 
skal analyseres med hjælp udefra og med 
involvering af DanPilots kvindelige medarbej- 
dere. Hvad skal til, for at DanPilot bliver en 
attraktiv arbejdsplads for kvinder? 

Samarbejde med andre i Det Blå Dan- 
mark om at tiltrække kvinder samt søge 
inspiration hos brancher, der er lykkedes med 
at rette op på skæv kønsfordeling. 

DanPilot arbejder fortsat med implemen- 
tering af vores politik for at øge andelen af 
kvinder i ledelsen. Blandt de ministerudpege- 
de medlemmer af bestyrelsen er fordelingen 
fortsat to kvinder og tre mænd eller 40% 
kvinder og 60% mænd. Når det gælder de 
underliggende ledelsesniveauer, direktion, 
chefer og mellemledere, er fordelingen 94% 
mænd og 6% kvinder. 

Målsætningen frem mod 2025 er at 
fordoble andelen af kvinder i DanPilot, som i 
dag udgør 5,8%. Derfor har DanPilot i 2019 
øget opmærksomheden på kvinder inden for 
søfarten i arbejdet på at skabe kønsmæssig 
balance. 


FAKTA | KØNSPOLITIK 


e Opnået i 2019 

Med den hidtidige indsats har DanPilot op- 
nået en andel af kvindelige ansatte på ca. 6 
procent eller 21 kvindelige medarbejdere. 


e Ambition for 2020 

DanPilot opnår status som den virksomhed 
i Det Blå Danmark, der mest målrettet og 
med størst succes søger at tiltrække og 
fastholde en større procentvis andel af kvin- 
delige medarbejdere på alle niveauer. 

e Ambition på længere sigt 

Mere lige kønsfordeling i alle medarbejder- 
grupper, så DanPilot ikke længere er en 
"mandearbejdsplads”. Målsætningen frem 
mod 20285 er at fordoble andelen af kvinder 
i DanPilot. 

Sundhed og trivsel er forudsætning for sikker lodsning 


SUNDHED 


DanPilots kerneydelse er at levere sikker 
lodsning til søs og i havn. For at kunne det er 
det en forudsætning, at de DanPilot medar- 
bejdere, der er involveret i ydelsen, er ved 
godt helbred og klar til at levere den nødven- 
dige indsats. 


DanPilot arbejder aktivt med at øge trivs- 

len for alle medarbejdere, hvilket omtales 
nærmere på side 16. Samtidig arbejder Dan- 
Pilot aktivt med sygefravær. Formålet er at 
understøtte en tidlig og aktiv indsats, der skal 
medvirke til at holde sygemeldte medarbej- 
dere fast i jobbet og i videst muligt omfang 
hjælpe med til, at sygemeldte medarbejdere 
kan genoptage deres arbejde hurtigst muligt. 


Omsorg for medarbejderne 

Den tidlige og aktive indsats handler om 
omsorgssamtaler med den sygemeldte med- 
arbejdere. Det sker ved kortere fravær, ved 
tilbagevendende kortere fravær og ved læn- 
gerevarende fravær (over 10 dage). Formålet 
er at sikre, at alle medarbejdere trives i deres 
job og at bane vej for en hurtig tilbagevenden 
til jobbet. Der skal selvfølgelig tages individu- 
elle hensyn til medarbejdere i tjeneste ude på 


søen, de skal være 100 procent friske, før de 
kan vende tilbage til jobbet. 

Det er DanPilots målsætning at nedbringe 
det samlede sygefravær, og der vil især være 
fokus på at nedbringe det korte fravær under 
ti dage. Fokus på især de korte fravær er for 
at sikre, at alle trives i deres job. Hvis årsagen 
til fraværet skal findes i faktorer, som Dan- 
Pilot som arbejdsplads kan gøre noget ved, 
skal udfordringerne søges løst. 


Bådmand Hans Henrik Kjærgaard i 
maskinrummet på en af de nye lodsbåde. 
Tidlig indsats er afgørende for sundhed 
og trivsel — både hvad angår materiel og 
mennesker. Foto: Hjerting Posten 

FUND 


FAKTA | SAMLET ANTAL SYGEDAGE FAKTA | SYGEFRAVÆR 
ÅR 
4.213 2017 2018 2019 
og - 
5 ie i 909 Antal sygedage uden langftidsfravær 2.009 1.762 1.842 
Samlet fravær i % inkl langtidsfravær S;22 3,81 3,42 
reed Samlet fravær i % uden langtidsfravær 1,80 1,59 1,61 
e Opnået i 2019 
Det samlede sygefravær inkl. langtidsfravær faldt med 0,39 procentpoint fra 2018 til 
4.000 — 2019. 
| 2019 holdt sygefraværet uden langstidsfravær sig på nogenlunde samme niveau, 
nemlig 1,61 procent. 
3.000 — 
e Ambition for 2020 
| 2020 skal det samlede sygefravær i procent uden langtidsfravær være lavere end i 
2019 og 2018, altså under 1,59 procent. 
2.000 — 
1.000 — 


ANSVAR FOR MEDARBEJDERNE | CSR-RAPPORT 2019 | 21 


Masser af drøftelser på DanPilots 


Dialogdage 


INTERN KOMMUNIKATION 


Omkring 90 procent af alle DanPilots medar- 
bejdere — lodser, bådmænd og disponenter 

— indgår i vagtordninger, der dækker alle døg- 
nets 24 timer året rundt. Det betyder blandt 
mange andre ting, at det er umuligt at samle 
alle DanPilots medarbejdere på én gang. 
Derfor er det imponerende, at knap halvdelen 
af DanPilots medarbejdere deltog i en af de 
to Dialogdage i november 2019 — i øvrigt de 
første Dialogdage under ledelse af admini- 
strerende direktør Erik Merkes Nielsen, som 
tiltrådte sit job 17. juni 2019. 


Åben og fordomsfri dialog 

Formålet med Dialogdagene er åben og 
fordomsfri dialog mellem ledelse og medar- 
bejdere om DanPilots nøgleområder — sik- 
kerhed, drift, kunderelationer og ikke mindst 
medarbejdertrivsel. 

Dagene indledes med, at Erik Merkes 
Nielsen fortæller åbent om DanPilots aktuelle 
udfordringer, om sine overvejelser og drøf- 
telser med eksterne partnere, om hvad 2020 
med fri konkurrence kommer til at betyde 

samt det kommende arbejde med DanPilots 
strategi. Desuden fortæller han om sine over- 
vejelser i anledning af DanPilot Trivselsmåling 
2019 på overordnet firmaniveau. Alt sammen 
løbende afbrudt af spørgsmål og kommenta- 
rer og livlige drøftelser. 

Der var også lejlighed til at høre en vice- 
lodschef samt chefen for Customer Experi- 
ence lægge op til livlig diskussion om, hvad 
god kundeservice er og ikke mindst hvordan 
de forskellige personalegrupper lodser, båd- 
mænd, disponenter og administrative medar- 
bejdere har indvirkning på kundeoplevelsen. 

Dagene sluttede med fri dialog mellem 
medarbejdere og ledelse om de emner, som 
de fremmødte medarbejdere finder vigtige. 


Når ni ud af ti indgår i vagtordninger landet 
rundt, døgnet rundt, året rundt, så er det ikke 
mindre end et mirakel, at der er korpsånd til 
at mødes uden for turnus. Godt halvdelen 

af DanPilots medarbejdere har deltaget i 
dialogdagene. 


Nem 
VELKOMME >gun| 


DanPilot vil endnu tættere på kunderne 


KUNDEFORHOLD 


DanPilots opgave er at skabe sikkerhed. 
Lodsens omfattende viden om strøm, vind 

og vanddybde i danske farvande og lige så 
omfattende viden og erfaring med at navigere 
og manøvrere skibe er den optimale forsik- 
ring mod uheld. Desuden er lodsen et ekstra 
sæt øjne på skibstrafikken, som sine steder 
er ganske tæt ide snævre danske farvande. 
Og sker der uheld ombord med en maskine, 
der sætter ud, eller instrumenter, der ikke 
virker, er lodsen øjeblikkeligt klar til at gribe 
ind med masser af træning i også at håndtere 
det uventede. 


Med den opgave og rolle er det sådan, at jo 
flere lodsninger, DanPilot leverer, des mere 
gør DanPilot for at højne sejladssikkerheden i 
danske farvande. 

Det er derfor oplagt, at DanPilot — for at 
sikre sejladssikkerheden — skal skrue op for 
dialogen med kunderne, for at holde fast i og 
gerne øge antallet af lodsninger og dermed 
bidrage yderligere til sikkerheden til søs og i 
havn. 

Selvom DanPilot de seneste mange år har 
virket på markedsbetingelser, har dialogen 
med kunderne på nogle punkter afspejlet, 


at det kun er få år siden, DanPilot havde en 
altdominerende stilling. 

Derfor besluttede DanPilot i 2019 at skrue 
op for dialogen med kunderne. Mange kun- 
der blev besøgt med åbent sind, og det førte 
til en fornyet dialog om produkter og priser. 
Desuden styrkede DanPilot hele kunderelati- 
onen ved at lade Customer Relations referere 
direkte til den administrerende direktør. 
Derudover er der etableret en Customer 
Experience-afdeling, som alene skal foku- 
sere på at give kunderne den bedst mulige 
kundeoplevelse. 

Kunderne har mange kontaktpunkter ind 
i DanPilot: Der er direkte og mere indirekte 
kommunikation med Disponeringen, som 
modtager ordrer og planlægger alle lodsnin- 
ger, med bådmændene, der sejler lodser- 
ne ud til skibene og/eller henter dem ved 
skibene, med lodserne, der jo har den direkte 
kontakt med kaptajnen og andet mandskab 
på skibsbroen samt med personalet i admini- 
strationen, der alle løser opgaver, som også 
har indvirkning på kunderelationen. 

Hver kontakt har sit eget formål. Det kan 
være bådmanden, der bekræfter et tidspunkt 
eller en kurs. Det kan være en disponent, 
som får oplyst et forventet ankomsttidspunkt, 
en lods, der anbefaler kaptajnen en kurs eller 

hastighed eller en regnskabsperson, som 
spørges om råd til en post i fakturaen fra 
DanPilot. 

Ud over alle de konkrete formål, er kon- 
takterne også et element i kundernes ople- 
velse af DanPilot. Jo mere bevidste alle med- 
arbejdere er om deres bidrag til den samlede 
kundeoplevelse — og hvordan det bidrag kan 
optimeres — des større chance er der for, at 
kunden vælger DanPilot næste gang. 

DanPilot har også tidligere arbejdet med 
elementer af kundeoplevelsen. Det nye bliver, 
at det gribes meget mere systematisk an, og 
kommer til at involvere alle medarbejdergrup- 
per. 


FAKTA | ARBEJDE MED KUNDEFORHOLD 


e Opnået i 2019 

Customer Relations er som arbejdsområde 
blevet styrket, så det nu er rustet til at 
etablere en mere kundeorienteret dialog. 


e Ambition for 2020 

DanPilot skal udvikle en ny produktstruktur, 
som gør det muligt at skræddersy lods- 
ydelser, så de passer til det enkelte rederis 
behov. 


DanPilot skal mobilisere medarbejderne, så 
alle kontinuerligt arbejder med at forbedre 
kundernes oplevelse af DanPilot. 

Håndbøger sætter international standard for sikring af havmiljøet 


DOKUMENTATION 


Lodsning skaber sikkerhed til søs og i havn, 
og med sikkerheden i top forebygges uheld, 
som kan resultere i forurening af havet med 
olie eller kemikalier. Derfor er alle tiltag, som 
bidrager til at optimere DanPilots kerne- 
ydelse, vigtige bidrag til at sikre havmiljøet 
omkring Danmark. 


Erfaring og lokalkendskab kendetegner den 
gode lods. I DanPilot bliver der brugt mange 
kræfter på at gøre de mange medarbejderes 
individuelle erfaringer til fælles viden, så den 
kan udnyttes af alle og samtidig løbende ud- 
vikles og optimeres. Et vigtig medium til dette 
er de såkaldte Pilotage pre-planning guides 
— i daglig tale også kaldet sejladshåndbøger 
-— som både benyttes internt i DanPilot og 
eksternt. 

De to første sejladshåndbøger udkom 
i 2018. De sætter en høj standard for de 
to primære typer af lodsninger, DanPilot 
leverer: transitlodsning gennem Storebælt og 
Øresund og havnelodsninger. Alle skridt i de 
to former for lodsninger er nøje beskrevet fra 
før lodsen ankommer til skibet og til lodsen 
forlader det igen. 

I 2019 kom yderligere to sejladshåndbø- 


ger til. Den ene handler om fortøjning og den 
anden om Ship to ship (STS) lodsninger. 


En helt ny standard 

Det er yderst sparsomt med beskrivelser, 
der ser fortøjning som et samlet system, der 
kræver samarbejde mellem besætningen på 
skibet og trossefolk på land. Ofte er lodsen 
bindeleddet mellem skib og land, og det er 
baggrunden for, at DanPilot har påtage sig 
opgaven med at sætte standard for sikker 
fortøjning. Fortøjning involverer mange risici, 
som både kan medføre skader på folk og 
materiel. Derfor er det uhyre vigtigt, at de to 
parter på skib og på land har samme opfat- 
telse af, hvordan skibet skal fortøjes, så det 
kan ske med fokus på sikkerhed. 

Bogen om fortøjning leverer en grundig 
beskrivelse af fortøjning set både fra skib 
og fra kaj. Vigtige begreber og principper 
forklares, der er beskrivelser af de kræfter, 
der er på spil, samt hvordan vind, strøm og 
passerende skibe spiller ind. Derudover rum- 
mer bogen 12 anbefalinger til danske havne 
og terminaler om, hvordan de kan bidrage 
til sikker fortøjning samt anbefalinger til de 
virksomheder, som udfører fortøjning. Bogen 
og de tilhørende kurser har allerede sat sig 
positive spor i danske havne. 

STS-operationer er når to tankskibe 
lægges side om side, fortøjes og monteres 
med slanger, så der kan pumpes olie fra det 
ene skib til det andet. Det er relevant, når olie 
fra Østersølandene skal videre ud i verden, 
for så skal olien ofte omlastes fra de mindre 
tankskibe, som kan sejle igennem de snævre 
danske farvande med mindre vanddybde til 
de store oceangående tankskibe. I Danmark 
foregår STS-operationer ud for Frederikshavn 
og Kalundborg. 

Det kræver en eller flere ssræbebåde at 
lægge et skib ved siden af et andet skib, 
der ligger for anker, fordi der i Storebælt og 
Kattegat ofte er strømme i to lag, som går i 
forskellige retninger. Siæbebådene sikrer, at 
man kan lægge skibene sammen, uden der 
sker skader. STS-operationerne er følsomme 
overfor bølger og vind, og i bogen beskrives 
grænserne for, hvor høje bølgerne må være, 
og hvor meget det må blæse, før man skal 
stoppe med at pumpe olie. 

Sejladshåndbøgerne bruges i det interne 
arbejde med kontinuerligt at optimere kvalite- 
ten af lodsninger, men de er også efterspurgt 
hos kunder, kaptajner, redere, operatører og 
forskellige myndigheder. 

Håndbøgerne er på engelsk, fordi den 
maritime branche er international, og det 


gælder også hovedparten af de kunder, som 
DanPilot servicerer. 


International ros 
Fælles for håndbøgerne er, at de sætter in- 
ternational standard indenfor deres felt. Dette 
blev fremhævet og rost i DNV GLs audite- 
ringsrapport for 2019, hvor DanPilots ISO 
9001 version 2015 certificering blev auditeret. 

Det blev desuden fremhævet af forman- 
den for International User Group (IUG) i ISPO, 
Willem Bentinck, der samtidig er administre- 
rende direktør i Nederlands Loodswezen i 
Holland. Han fik overdraget sejladshåndbø- 
gerne i forbindelse med ISPO IUG-konferen- 
cen i september 2019 i Palma på Mallorca, 
og har efterfølgende kaldt det et ”fremragen- 
de stykke arbejde.” 

IUG-formanden udtaler: 

”It shows the professionality in which 
you are working. The effort you have put into 
this must have been enormous. Reading the 
planning guides makes me think that ISPO 
accreditation is just a formality for your orga- 
nization. As far as I can see, the guides cover 
a wide range of aspects which need to be 
addressed in the ISPO code.” 

FAKTA | SERIEN ”PREPLANNING GUIDES” 

e Opnået i 2018-19 

DanPilot har udgivet fire bind i serien af ”Pilotage pre-planning guides'. 

De to bind fra 2019 med titlerne ”Ship to ship operations” og ”Mooring and unmooring” sætter begge helt nye 
standarder for fortøjning og STS-lodsninger. 

e Ambition for 2020 

DanPilot vil udgive en revideret udgave af første bind i ”Pilotage pre-planning guides” om transitlodsninger med 
opdateringer vedrørende de nye sejlruter i Kattegat samt DanPilots bidrag til at forbedre klima og miljø. 
DanPilot vil udgive et femte bind i serien ”Pilotage pre-planning guides”, som opsummerer DanPilots arbejde 
med faglighed, kunderelationer og de nye teknologier med relevans for den maritime branche. 


e Download 
Håndbøgerne kan hentes fra DanPilots hjemmeside. 

Mindre affald — mere genbrug 


GENBRUG 


DanPilot har i 2019 skærpet sit fokus på at 
mindske mængden af affald. Blandt de til- 
tag, der er gennemført i 2019, er afskaffelse 
af engangsemballage. 


Et andet initiativ består i, at udtjent men 
funktionsdygtigt it-udstyr genanvendes, 
hvis det er mere hensigtsmæssigt end at 
udfase det. I 2019 er det således i forbin- 
delse med udbud af it-udstyr sikret, at 
udtjent udstyr tages retur, renses og videre- 
sælges, så længde det er anvendeligt. 

På affaldsområdet foregår der allerede 
kildesortering på de enkelte lodsstatio- 
ner. Måden det sker på er forskellig, fordi 
de enkelte kommuner har indrettet deres 
affaldssortering på forskellig vis. Med 
lodsstationer spredt ud over hele landet er 
der mulighed for at opsamle best practice 
fra den enkelte station og overføre det på 
øvrige stationer i videst muligt omfang. 

DanPilot håndterer ikke blot almindeligt 
affald. Driften af lodsbådene betyder, at 
der også håndteres produkter, som kræver 
særlige bortskaffelsesforanstaltninger. På 
alle lodsstationer er der rutiner for sikker og 
miljørigtig håndtering af olieprodukter og 


andre kemikalier, som bruges til lodsbå- 
denes drift. Med en ny og moderne flåde, 
er forbruget optimeret, så DanPilot ikke 
unødigt forbruger miljøfarlige produkter. 

Den nye flåde betyder samtidig, at 
udfasningen af de gamle både fortsætter. 
De både, der er helt udtjent, bliver hug- 
get op. DanPilot sikrer, at ophugning sker 
i Danmark og hos virksomheder, der er 
certificeret til opgaven, så ophugningen er 
miljømæssig forsvarlig og så mest muligt 
materiale genanvendes. 

I 2020 vil fokus fortsat være på at re- 
ducere mængden af affald og søge at øge 
kildesorteringen. DanPilot har allerede iden- 
tificeret fokusområder, herunder forbruget 
af papir og forbruget af flaskevand. 

Udledning af CO2 skal nedbringes 


MILJØ 


Fra 2015 til 2019 steg antallet af sejlede 
sømil i DanPilots lodsbåde med 10 procent 
fra næsten 384.000 sømil i 2015 til næsten 
421.000 sømil i 2019. I samme periode faldt 
udledningen af CO2 fra lodsbådene med 
22 procent fra lidt over 8.000 tons i 2015 til 
næsten 6.300 tons i 2019. 


Årsagen til, at flere sejlede sømil betyder 
mindre udledning af CO2, er, at DanPilot i 
perioden har udskiftet sin flåde af lodsbåde. 

DanPilot har i alt indkøbt 17 nye lodsbå- 
de. To 20 meter-både til det hårdere vejr ved 
Skagen og Gedser og nye 15 meter-både til 
de øvrige stationer og bådpladser. De nye 
lodsbåde reducerer umiddelbart brændstof- 
forbruget med to liter pr. sejlet sømil i forhold 
til de gamle både, hvilket alene svarer til 20 
procent både på brændstof og CO2. De to 
sidste 15 meter-lodsbåde bliver leveret i løbet 
af 2020. 

De nye både betyder i sig selv en reduk- 
tion af CO2 pr. sejlet sømil. Hvis de sejlede 
sømil begrænses, vil udledningen af CO2 
selvsagt gå yderligere ned. Det samme er 
tilfældet, hvis farten sættes ned. Så DanPilots 
potentiale for at bringe CO2-udledningen 


ned ved drift af lodsbåde er med andre ord 
langtfra udtømt. Derudover betyder DanPi- 
lots transport af primært lodser på land også 
noget, omend CO2-udledningen fra land- 
transport er væsentligt mindre end fra sejlads 
med lodsbåde. 

I 2019 har Folketinget besluttet, at Dan- 
mark som helhed skal nedbringe udledningen 
af CO2 med 70 procent i forhold til 1990. Den 
ambitiøse målsætning vil vi i DanPilot gerne 
koble os på og gøre til vores. 

Ud over at arbejde med reduktion kræver 
ambitionen, at vi finder du af, hvad DanPilots 
udledning var i 1990. Det statslige lodseri var 
dengang fordelt i flere selvstændige enhe- 
der, og det er ikke muligt at finde detaljerede 
oplysninger om brændstofforbrug og dermed 
CO2-udledning fra dengang. I løbet af 2020 
skal vi dykke ned i historien samt lade os 
inspirere af, hvad andre virksomheder gør, for 
at finde deres 1990-udgangspunkt. Når det 
er sket, kan vi også kvantificere, hvad en 70 
procents reduktion af CO2 betyder konkret 
for DanPilot. 

Desuden vil vi analysere vores sejlads- og 
landstransportmønstre nærmere for at finde 
optimeringsmuligheder. En optimering er alle- 
rede besluttet, idet vi har planlagt at etablere 
en lodsstation i Spodsbjerg og lukker statio- 


nen i Nyborg. Vi ved, at det betyder mindre 
CO2-udledning fra landtransport mellem Ny- 
borg og Spodsbjerg. Desuden eksperimen- 
terer vi med lodsbådenes hastighed. Hvis 
marchhastigheden sættes ned fra 21 til 18 
knob, vil det teoretisk set reducere CO2-ud- 
ledningen med op mod ni procent. Indsæt- 
telsen af de sidste to nye lodsbåde i løbet 
af 2020 vil også reducere CO2-udledningen. 
Endelig arbejdes der også med at flytte en 
del af den landtransport, som i dag foregår 
med taxi, over på tog eller bus, hvilket også 
vil reducere CO2-udledningen. 

Udbyttet af de her beskrevne undersøgel- 
ser vil fremgå af næste års CSR-rapport. 

Planlagt, punktligt og præcist — helst så kedeligt som Muligt 


SAMARBEJDE 


Mareridtet er en gentagelse af kollisionen 
mellem en fregat og en olietanker ved Sture- 
terminalen i Norge i 2018, drømmen er … at 
der intet som helst sker, udover det planlagte. 


Planlagt, punktligt og præcist er ønskescena- 
riet for Jørgen Krogager, der er Manager of 
Operations hos Equinor (det tidligere Statoil) 
i Kalundborg. Sikkerhed og beskyttelse af 
miljøet er det vigtigste for Equinor. 
Tankskibene har sejlet på Kalundborg, 
siden raffinaderiet blev startet op i 1961, og 
i lige så lang tid har DanPilot håndteret dem. 
Statoil overtog raffinaderiet fra Esso i 1986. 
»Sikkerhed er vores højeste prioriteret, og 
vi har hele tiden haft et nært samarbejde med 
DanPilot. De seneste år har vi udviklet samar- 
bejdet til ikke blot at være lokalt i forbindelse 
med operationerne. Vi har en langt tættere 
kontakt på ledelsesniveau i dag. Et ønske fra 
begge sider,« siger Jørgen Krogager. 


Ikke et sekund at spilde 

Planlagt, punktligt og præcist mere end 
tusind gange om året. For hvert år modtager 
DanPilot anmodning om lods til hundredevis 
af tankskibe, der skal anløbe Equinors havn i 
Kalundborg. 


De samme tankskibe skal også lodses ud 
af fjorden. 

Hver operation involverer planlægning 
i kontorerne hos henholdsvis Equinor og 
DanPilot og dernæst ved selve lodsningen, 
der omfatter besætninger på tankskib og 
to slæbebåde, bådmand på lodsbåden og 
endelig en lods, der både skal sættes på og 
hentes i land. 


Snævert hul 

Tankskib og lods mødes ved indsejlingen til 
Kalundborg Fjord, lodsen kravler ombord, 
hvorefter kaptajn og lods sammen sikrer far- 
tøj med olielast en sikker færd til eller fra den 
privatejede Equinor Pier i Kalundborg. Tank- 
skibet er chartret og DanPilot bliver automa- 
tisk en del af den økonomiske risikostyring. 

»Når tankskibet passerer et bestemt 
punkt i Kalundborg Fjord på vej ind, sættes 
et taxameter i gang. Fra det øjeblik har vi et 
tidsøje til at få skibet ind til pieren, gennem- 
føre vores operationer dér og sejle ud forbi 
samme punkt i fjorden. Ellers ryger der ge- 
byrer på pr. time. Og det er ikke småpenge,« 
fortæller Jørgen Krogager. 

Equinors havn bryster sig af at have 15 
meter vand helt ind til kajen. Attraktivt for en 
erhvervshavn, fordi meget store skibe kan 
komme ind uden problemer. Det er bare ikke 

specielt dybt for en fuldt lastet olietanker. 

»Selvom vi har fået gravet renden dybere, 
er der ikke meget at give af. Der er ofte blot 
en lille meter vand under kølen,« fortæller 
Krogager. 

Dertil kommer, at sejlrenden er 100 meter 
bred — et pænt stort løb for de fleste fartø- 
jer, men en 45 meter bred olietanker fylder 
halvdelen af bredden, og lægger man dertil 
en længde på den gode side af 250 meter og 
begrænsede muligheder for at dreje, når man 
frem til noget, der minder om at tråde en nål 
i blæsevejr. 

Og som om det ikke er nok, er der endnu 
en udfordring, nemlig squat-effekten. For et 
skib, der sejler gennem en rende, risikerer 
at blive trukket tættere til bunden. Vandet 
skal nemlig fortrænges af skibet, og det kan 
skabe et sug: Squat-effekten…. 


Lille app med stor virkning 
Eftersom manøvren gentages hundredevis af 
gange om året, forsøger DanPilot og Equinor 
intensivt at forbedre sikkerheden. 
Samarbejdet er hen ad vejen blevet til et 
teknisk udviklingsarbejde. 
»Vi har et ønske om, at lægge et lag til 
de prognoser, som vi har i kraft af vores 
almindelige navigationsteknologier, en slags 
avanceret gps,« siger Jørgen Krogager om 


det, der er ved at blive et state of the art- 
navigationsinstrument, RUKC. 

RUKC er en app, udviklet af DanPilot 
sammen med Equinor, der kører på en gan- 
ske almindelig Ipad under lodsningen. RUKC 
giver lodsen mulighed for at se vand under 
kølen med løbende opdatering, Realtime 
Under Keel Clearance. En realtidsmåling af 
de faktiske forhold og indbyrdes dynamik. 

»RUKC er blevet noget, vi snakker om, 
når Equinor-driftscheferne fra de enkelte lan- 
de mødes og drøfter vores arbejde, fortæller 
Jørgen Krogager. 

RUKC er i drift og under fortsat udvikling. 

»Vi mener, det er et enestående produkt. 
På verdensplan er der kun få lignende tiltag,« 
fortæller customer relations manager Simon 
Skals, der håber, at RUKC kan blive endnu et 
salgsargument i en mere konkurrencepræget 
situation. 


Den menneskelige faktor 
I tillæg til indsejlingens beskaffenhed er der 
også andre fartøjer at tage hensyn til. Kalund- 
borg Havn er en af landets største med en 
fast trafik af lyst- og fiskefartøjer, færger, 
krydstogtskibe, arbejdsfartøjer, containerski- 
be og tankskibe. 

Hver især med en indbygget menneskelig 
fejlbarlighed og dermed en potentiel katastrofe. 


Jørgen Krogager holder et vågent øje 
med bemandingen af lodsstationen. 

»Vi har reelt ikke et alternativ til DanPilot. 
Ingen lodserier har de samme kvalifikationer. 
Det er meget vigtigt for Equinor, at DanPilot 
fastholder en bemanding med lodser med et 
højt lokalkendskab,« siger Jørgen Krogager. 

Teknikken sat til side. Selv hvis der er styr 
på navigationen kan det gå galt — som det 
gjorde i Norge i 2018. 

De kolossale tankskibe kan ved første 
øjekast ligne en terminal — når man ser bort 
fra, at den bevæger sig. Det var en af detal- 
jerne, der kom frem, da den norske fregat 
KNMS Helge Ingstad torpederede det 250 
meter lange og 44 meter brede fuldtlastede 
tankskib Sola TS. Alle regler med lods, slæ- 
bebåd og overvågning blev fulgt, og alligevel 
havnede Norges prestigefregat på havets 
bund. 

Det var en ydmygende katastrofe, men 
alle drog alligevel et lettelsens suk. Tankski- 
bet lækkede ikke olie. 

»Med 130.000 m3 råolie er det ikke svært 
at forestille sig, hvad det vil betyde. Heldig- 
vis har vi sandbund og ikke klipper,« slutter 
Krogager. 


La 


Øl 
af 
equinor 


Jørgen Krogager 


Sikkerhed og beskyttelse af miljøet er topprio- 
ritet for Jørgen Krogager, Manager of Operati- 
ons for Equinor i Kalundborg 

Kaptajner og redere er de 


mest tilfredse 


UNDERSØGELSE AF KUNDETILFREDSHED 


DanPilot gennemfører årligt en måling af 
kundernes tilfredshed med ydelserne fra 
DanPilot. Undersøgelserne består af tre mål- 
grupper: Kaptajnerne ombord, skibsrederne 
og skibsmæglerne. 


Til hver målgruppe er der flere forskellige 
spørgsmål. 

Kaptajnerne skal forholde sig til, hvordan 
han eller hun oplevede første kontakt med 
operationen — ombordstigning af lodser — sel- 
ve lodsningen — en generel vurdering af hele 
operationen. 

Skibsrederen skal forholde sig til, hvordan 
de oplevede DanPilot med hensyn til: lods 
til den aftalte tid, om vi lever op til deres for- 
ventninger med hensyn til en sikker lodsning, 
og at DanPilot er det mest pålidelige lodseri 
i Europa. 

Mæglerne skal forholde sig til, hvordan 
de oplevede forretningsgange ved en lods- 
bestilling, kommunikationen om operationen, 
lodsfaglige spørgsmål og en generel opfattel- 
se af DanPilot. 

Kaptajner og redere har generelt en me- 


get høj vurdering af ydelserne, mens skibs- 
mæglernes vurderingen er lidt lavere — men 
stadig tilfredsstillende. Målingerne bruges i 
det løbende arbejde med at fastholde en god 
relation til kunderne. 

For 2020 vil der blive lavet en ny undersø- 
gelse inden udgangen af august, denne går 
mere i dybden hos vores kunder. Der vil fort- 
sat være en undersøgelse blandt kaptajner, 
som skal foregå på iPad. Vores Customer 
Experience-afdeling vil besøge skibsredere 
og mæglere for at lave denne undersøgelse 
ansigt til ansigt — derved håber vi at møde 
mere åbenhed over for DanPilot. 

I 2020 kommer Customer Relations samt 
Customer Experience til at fokusere mere på 
vores kunder, så vi kommer tættere på dem, 
og derved skulle kundeforholdet også gerne 
forbedres i forhold til den næste kundetil- 
fredshedsundersøgelse. 


32 | CSR-RAPPORT 2019 | ANSVAR FOR SAMARBEJDSPARTNERE 


TILFREDSHED | KUNDER OMBORD 

tilfreds er du med lodsens 2018 | 4,79 til at sikre dig en sikker 2018 | 3,67 3,0 —+ 3,0 m 
i i ib- ing? 
nede ved indskib 2019 | 4,95 lodsning? 2019 | 3,60 sol 50 2 
1,0 + 1,0 
Hvor tilfreds er du 2017 | 4,88 Er du enig i, at 2017 | 3,13 2017 
med lodsens intro- DanPilots priser 
duktion og den følgende — 2018 | 4,89 matcher graden afretti- — 2018 | 3,17 
planlægning af lodsnin- 2019 | 498 dighed og sikkerhed? 2019 | 3.00 Hvor tilfreds er du med DanPilots 3) Hvor tilfreds er du samlet set 
gen? g i besvarelser på lodsfaglige med DanPilots service? 
spørgsmål? 
Hvor tilfreds er du 2017 | 4,92 Er du enig i, at 2017 | 2,93 sol 50 
med lodsens service DanPilot er det i i 
ombord på dit fartøj? 2018 | 4,92 mest pålidelige lodserii — 2018 | 3,00 3,94 
Europa? SEE | 4,0 T 2,095 3,99 4,0 
2019 | 4,96 2019 | 3,00 
3,0 + 3,0 
Hvor tilfreds erdu — 2017 | 4,86 SKALA TAN 6ER BEDST 20+ 2,0 
med hele ydelsen 
fra DanPilot? 2018 | 4,89 told 10 
2019 | 4,94 

DanPilot er medspiller, når danske havne har udviklingsplaner 


EKSPERTISE 


DanPilots havnelodser er specialister med 
stor faglig viden om besejlingsforholdene i 
alle danske havne. Den viden bruges natur- 
ligvis i dagligdagen, når skibe lodses ind i 
og ud af havnene. Derudover kommer Dan- 
Pilots specialviden i anvendelse, når danske 
havne arbejder med at skabe udvikling og 
vækst for Det Blå Danmark med havneudvi- 
delser og mulighed for anløb af de helt store 
skibe. 


I 2019 har to danske havne afsluttet deres ar- 
bejde med havneudvidelser, og DanPilot var 
med, da de første store skibe anløb havnene. 
Kalundborg fejrede sin udvidelse 2. påske- 
dag med anløb af krydstogtskibet Magellan 
med plads til 1.400 passagerer, og Vording- 
borg Havn tog 13. december imod Reunion 
Bay, der kan laste mere end fire gange så 
meget, som de skibe, Vordingborg hidtil har 
kunnet tage imod. 

I Kalundborg har DanPilot givet råd i 
forbindelse med udformningen af besejlin- 
gen til den nye 500 meter lange kaj. DanPilot 
foreslog at etablere et svajebassin ud for den 
nye havnekaj som alternativ til en planlagt 
tragtformet sejlrende hen til den nye kaj. 


DanPilots forslag betød et langt mindre gra- 
vearbejde. 

Havnedirektør Bent Rasmussen siger: 

»Jeg kan kun bekræfte, at vi har et 
virkelig godt samarbejde med DanPilot i det 
daglige, og forslaget om en anden indsejling 
til den nye havn har været vigtigt. Det er 
mange hundrede tusinde kubikmeter materi- 
ale, som vi på den måde blev fri for at grave 
op, og det betyder sparede omkostninger til 
etablering af havnen.« 

Også i Vordingborg har DanPilot været 
aktivt involveret i havneudvidelsen med 
rådgivning. Havnedirektør Jan-Jaap Cramer 
siger: 

»Vi har haft et fortrinligt og godt samar- 
bejde med DanPilot og har haft stor glæde af 
at have DanPilot som rådgiver, fordi de kunne 
teste havnedesignet i de simuleringsstudier, 
der blev holdt. Desuden har DanPilot med 
deres specialviden kunnet rådgive om dybder 
i sejlrende og havnebassinet, så vi ikke gra- 
ver mere ud end højst nødvendigt.« 

Havnedirektør Bent Rasmussen foran kryds- 
togtskibet Magellan ved fejringen 


A | RÅDGIVNING AF HAVNE 


Opnået i 2019 
DanPilot er en vigtig samarbejdspartner for 
havne og andre, der har behov for detaljeret 
viden om besejlingsforhold i danske farvand. 


Ambition for 2020 
DanPilot skal fortsætte arbejdet med at blive 
involveret i havne og andre maritime miljøers 
udviklingsplaner med henblik på både at ud- 
vide forretningen og derigennem bidrage til 
at øge Det Blå Danmarks konkurrenceevne. 


Da Vordingborg modtog Reunion Bay som det 
første skib, der blev lodset i havn med to slæ- 
bebåde, var havneansvarlig lods Allan Larsen 
(bagerst) assisteret af lodserne Ivar Svane og 
Bo Ottesen 

DanPilot deler specialviden med samarbejdspartnere 


EKSTERNE KURSER 


DanPilot bruger målrettede ressourcer på at 
vedligeholde og udbygge medarbejdernes 
tilbundsgående viden om sikkerhed, lodsning 
og sejladsforhold i danske farvande og hav- 
ne. Det arbejde kommer hver dag samfundet 
til gode, når skibe har lods ombord i danske 
farvande og havne. I de senere år er DanPi- 
lots specialviden også kommet i anvendelse i 
andre sammenhænge. 


I 2018 leverede DanPilot et træningsforløb til 
to ghanesiske lodser finansieret af Søfarts- 
styrelsen som led i styrelsens nyetablerede 
myndighedssamarbejde med den maritime 
sektor i Ghana. 

Baggrunden for kurset er, at havnen i den 
ghanesiske by Tema gennemgår en rivende 
udvikling, hvorfor der er behov for at opkva- 
lificere de lokale lodsers kompetencer til at 
betjene de stadigt flere og større internatio- 
nale skibe, som anløber havnen. 

Havnemyndighederne i Tema var så 
tilfredse med træningen, at de vendte tilbage 
og selv købte et fem-ugers træningsforløb på 
kommercielle vilkår til yderligere fire lodser. 
Dette blev gennemført i 2019 i tæt og kon- 
struktivt samarbejde med partnere — herun- 


der ikke mindst Aarhus Havn, der har en stor 
containerterminal. 

Træningen tager udgangspunkt i IMO 
Resolution A.960. 


Danske kolleger tog godt imod 

En af de fire lodser fra Tema i Ghana, 
Bramwell Kojo Tawiah, der har været lods i 
14 år, siger om forløbet: 

»Vi er blevet taget rigtig godt imod af 
vores danske kolleger, når vi har været med 
dem ude på lodsningsopgaver. Det er tydeligt 
for os, at de har en høj faglig viden, og at de 
er vant til at tale om den. Det betyder også, 
at de er virkelig gode til at give deres viden 
og erfaring videre til os, så vi faktisk lærer at 
manøvrere med de helt store skibe og bruge 
slæbebåde.« 

Søfartsstyrelsen glæder sig over samar- 
bejdet mellem DanPilot og havnebyen Tema: 

»Formålet med det myndighedssamarbej- 
de, som vi indgik i 2016, var netop at skabe 
et ligeværdigt og værdifuldt samarbejde på 
tværs af aktører, til fordel for både Danmark 
og Ghana. Det er derfor med stor glæde, at vi 
nu ser nogle konkrete og gode effekter af det 
samarbejde,« siger Rikke Wetter Olufsen, der 
er kontorchef i Søfartsstyrelsen. 

Træningen af lodserne fra Ghana invol- 

verede også simulatortræning i DanPilots 
simulator. Ud over en solid erfaring med at 
træne egne lodser har DanPilot dermed også 
fået erfaring med at udvikle og gennemføre 
simulatortræning for eksterne. Ambitionen 
for 2020 er at udvide den eksterne træning 
yderligere med inddragelse af træning med 
samarbejdspartnere som kaptajner og styr- 
mænd fra færgeruter, ssæbebådskaptajner og 
operatører fra Vessel Traffic Service (VTS) i 
Storebælt og Øresund. 


Viden forpligter 

Parallelt med den eksterne træning af lodser 
har DanPilot en stærk maritim kursusaktivitet 
for egne lodser og bådmænd. 

Det er oplagt at udvide den aktivitet til 
eksterne kursister, ikke mindst i lyset af den 
fulde liberalisering af lodsmarkedet, som 
skete fra 1. januar 2020. 

De eksternt rettede kurser skaber ekstra 
værdi af den meget omfattende viden og er- 
faring, som lodseriet besidder, samtidig med 
at aktiviteten udbygger og styrker DanPilots 
globale netværk. 

I løbet af 2018 og 2019 har der desuden 
været afholdt tre kurser for trossefolk fra en 
række danske havne, terminaler, skibsmæg- 
lere og ssæbebådsrederier. Når et skib anlø- 


ber havn, skal det fortøjes. Som lodsfirma har 
DanPilot en betydelig viden om og erfaring 
med alle sikkerhedsaspekter i forbindelse 
med sejlads og herunder også fortøjnings- 
forhold. Viden forpligter, og DanPilot har 
derfor taget ansvar for at definere sikkerhed 
ved fortøjning og udbyder nu løbende kurser 
i fortøjning. 


| EKSTERNE KURSER 


Opnået i 2018-19 
DanPilot har afholdt tre træningskurser for 
lodser og slæbebådskaptajner fra Tema 
Havn i Ghana. 
DanPilot har afholdt tre trossekurser i Dan- 
mark. 
Ambition for 2020 
DanPilot vil fortsætte med at udbyde lods- 
træningskurser og trossekurser. 


Kursus for ghanesiske lodser og slæbebåds- 
kaptajner. Ansvar forpligter, og DanPilot er i 
kraft af meget lang erfaring og dokumenteret 
viden blevet kursusudbyder. 

Greenland Pilot Service skaber 
sikkerhed i Grønland 


ARKTISKE FORHOLD lokalkendskab og adgang til præcise data 

om vejr-, strøm- og isforhold. Greenland Pilot 
Stadig flere turister ønsker at opleve Grøn- Service har både de nødvendige kompeten- 
lands bjergtagende natur fra søsiden. Det cer og de rigtige partnerskaber — herunder 
betyder øget sejlads med krydstogtskibe i ikke mindst samarbejdet med moderselska- 
Grønlands isfyldte farvande, og for at det kan bet DanPilot — til at levere sikkerhed i havet 
foregå sikkert, skal der være lods ombord. omkring Grønland. 

Siden 2016 er antallet af skibe, der tager 

Der har været lodspligt for skibe med flere lods ombord, mere end fordoblet, og antallet 
end 250 passagerer siden 2016, og lige af passagerer, som nyder godt at den sikre 
så længe har DanPilot via datterselskabet sejlads er også steget markant og ventes at 


Greenland Pilot Service skabt sikkerhed i de stige yderligere i 2020. 
grønlandske farvande. 

For at blive lods i Grønland, skal man 
have en dokumenteret omfattende sejler- 
faring i Arktis. Desuden skal man løbende 
simulatortræne sejlads i arktiske farvande 
samt deltage i kurser om arktiske forhold. 
Greenland Pilot Service har selv en stribe højt 
specialiserede grønlandslodser, som sup- 
pleres med lige så specialiserede lodser fra 
DanPilot, der har grønlandske farvande som 
del af deres lodsspeciale. 

Passagererne ønsker at se isbjerge, og 
de ønsker at komme i land på ellers utilgæn- 
gelige steder. At tilfredsstille de ønsker på en 
fuldstændig sikker måde, kræver omfattende 

FAKTA | OPNÅET I 2017-2019 


2017 2018 2019 
Antal lodsede skibe 39 45 ol 
Antal lodsede passagerer 29.016 32.852 SK OSIl 


e Ambition for 2020 


Det er forventningen at antallet af lodsede skibe 
vil stige. 


Som lods i Grønland skal man have en do- 
kumenteret sejlerfaring i Arktis. Det nyder et 
stigende antal krydstogtturister godt af. 

Hvad laver du midt i sejlrenden …. der hvor jeg skal være? 


ERFA-MØDE 


Langelandslinjen: Hvorfor er DanPilot igen 
begyndt at dreje skibe på tværs af sejlrenden 
og skifte lodser lige på sejlruten for vores 
færger? 


DanPilot: Hvorfor kan færgerne mellem 
Spodsbjerg og Tårs ikke vise hensyn, slå ned 
og sejle udenom, når vi skifter lods? 

Sådan lød to af de spørgsmål, som hen- 
holdsvis skibsførere fra Langelandslinjen og 
lodser i DanPilot oftere og oftere har stillet sig 
selv i løbet af 2019. 

I begyndelsen af november blev emnet 
taget op på et ERFA-møde mellem de to par- 
ter. Mødet blev holdt på DanPilots lodsstation 
i Nyborg, og fra begyndelsen af mødet blev 


Skibsførere fra Langelandslinjen mødtes i 
november med lodser for DanPilot for at slå 
bro over nogle misforståelser. Efter mødet 
gik deltagerne i simulatoren og byttede roller. 
Færgefolkene var lodser, mens lodserne var 
kaptajner på færgen. 


det konstateret, at begge parter havde talt 
om, at der af og til er episoder i Langelands- 
bæltet. Episoderne opstår, når DanPilot i 
stærk nordøstlig eller sydvestlig vind foreta- 
ger lodsskifte ved Spodsbjerg, samtidig med 
at færgen er på vej. 

Mødet blev indledt med, at de to parter 
forklarede sig. 


Forståelse og erkendelse 

Fra lodsside blev det forklaret, hvorfor det er 
nødvendigt at skifte lods lige der — og i drej 
på tværs af sejlretningen. Og når det ikke 
foregår nord eller syd for færgernes rute, 
hænger det sammen med, at det er det bedst 
egnede sted i forhold til plads i sejlrenden, 
mulighed for at komme tilbage i ruten igen 
inden næste rutepunkt, distance for lodsbå- 
den og brotid for lodserne. 

Forklaringen skabte forståelse på færgesi- 
den, og erkendelsen hos lodserne var, at fær- 
geskibsførerne selvfølgelig ikke er tankelæse- 
re. Færgeskibsførerne havde indimellem følt, 
at lodserne bare tog færgernes muligheder 
for og vilje til at tilpasse sig for givet. 

Til gengæld kan det fra lodssiden være 
svært at forstå, hvorfor færgen ikke bare slår 
ned eller sejler udenom — den sejler jo kun 
en gang i timen og har en del ventetid i havn, 


før den skal sejle retur. Så hvad betyder lidt 
forsinkelse vel? 


Sejlplan og kunder 
Det var folkene på færgesiden klar til at 
forklare. Færgernes sejlplan er ikke en øn- 
skeseddel men et direkte kundeløfte, som 
skal overholdes. Glipper det, kan det koste 
kunder, fordi kunderne indretter sig efter og 
er afhængige af, at afgangs- og ankomst- 
tiderne bliver overholdt. 

Forklaringen skabte forståelse på lodssi- 
den, som heller ikke er tankelæsere. 

I løbet af mødet gennemgik både lodser 
og færgeskibsførere en række medbragte 
eksempler. 


Kommunikation er afgørende 

Mødet sluttede med at konkludere, og den 
første og vigtigste læring af ERFA-mødet var 
kommunikation. Der er behov for, at DanPilot 
og Langelandslinjen mødes regelmæssigt for 
at tale om de fælles udfordringer i Lange- 
landsbæltet. 

Efter mødet gik deltagerne i simulatoren 
og byttede roller. Færgefolkene var lodser, 
mens lodserne var kaptajner på færgen. 

Mødet har allerede båret frugt 

Kort efter ERFA-mødet blev der foretaget 


lodsskifte i Langelandsbæltet, og besætnin- 
gen på broen på færgen var proaktiv. Den 
kaldte lodsen, der var sydgående, og sagde: 
»Bare hold på, jeg sejler agten om.« Så det 
virker allerede. 

Ansvar forpligter 


RISIKOBEREGNING 


DanPilots hovedopgave er at skabe sikker- 
hed til søs og i havn, og det er også kernen 
idet samfundsansvar, som DanPilot løfter 
døgnet rundt alle årets dage. Bestræbelsen 
med denne CSR-rapport er at synliggøre 
mange af de aktiviteter, som vi udfører i Dan- 
Pilot for kontinuerligt at skabe forbedringer i 
den måde, vi udøver vores forretning og løfter 
vores samfundsansvar. 


Vi skylder imidlertid også at redegøre for, at vi 
påtager os et ansvar for at identificere og vur- 
dere de risici for negativ påvirkning, som vo- 
res aktiviteter kan have på miljø, mennesker 
og samfund. Det gør vi, når vi udøver vores 
vigtige samfundsansvar med at lodse skibe 
sikkert gennem de snævre danske farvande 
med stærk trafik og ringe vanddybde samt 
ind og ud af danske havne. 
Ansvar forpligter. 

I dette afsluttende afsnit vil vi pege på 
de væsentligste risici for negativ påvirkning, 
som følger af vores virksomhed, og det vil vi 
gøre indenfor hvert af de fire hovedområder i 
Global Compact, som er nærmere beskrevet i 
forordet til CSR-rapporten. De fire hovedom- 
råder, som også disponerer vores CSR-rap- 


port, er: Menneskerettigheder, arbejdstager- 
rettigheder, miljø og antikorruption. 


Sikkerhed frem for alt 
DanPilots indsats på menneskerettigheds- 
området angår, som vi også redegør for i 
forordet, sikkerhed. Sikkerhed for de skibe, 
som vi lodser gennem danske farvande og 
ind og ud af danske havne. Vi vurderer, at 
de væsentligste risici for negativ påvirkning 
relaterer sig til mulige menneskelige fejl 
eller utilstrækkelig håndtering og læring af 
observationer og hændelser under udøvelse 
af vores kerneydelse. Det kan i værste fald 
føre til grundstødninger, kollisioner og andre 
ulykker til søs og i havn. 

I afsnittet "Ansvar for sikkerhed” beskri- 
ves DanPilots håndtering og afbødning af 
sådanne risici. 


Vi beskytter medarbejderne 

Når det gælder DanPilots indsats på området 
for arbejdstagerrettigheder vurderer vi, at de 
væsentligste risici for negativ påvirkning om- 
handler medarbejdere i mistrivsel, som ikke 
er tilstrækkeligt udhvilede, og hvor der ikke 
taget hånd om den enkelte. Det kan i værste 
fald føre til uheld, arbejdsskader eller ulykker 
til søs, som kan påvirke den enkelte medar- 


bejder, omverdenen og DanPilots forretning 
negativt. I afsnittet 'Ansvar for medarbej- 
derne” beskrives DanPilots håndtering og 
afbødning af sådanne risici. 


Forebygger forurening 

De væsentligste risici for negative påvirknin- 
ger af DanPilots indsats for miljøet omhandler 
efter vores vurdering den udledning af CO2, 
som DanPilots egne aktiviteter medfører, 
samt havarier til søs for skibe med DanPilot- 
lods ombord, som kan forårsage læk af olie 
eller andre stoffer. Dette kan blandt andet 
forurene danske farvande og skade havmiljø 
og fugleliv. I afsnittene "Ansvar for miljø og 
klima” og "Ansvar for sikkerhed” beskrives 
DanPilots håndtering og afbødning af sådan- 
ne risici. 


På vej med whistleblowerordning 
På det fjerde område, antikorruption, vur- 
derer vi de væsentligste risici for korruption, 
bestikkelse eller anden konkurrenceforvri- 
dende aktivitet til at være i vores relationer til 
leverandører og andre samarbejdspartnere. 
DanPilots håndtering og afbødning af sådan- 
ne risici har vi nærmere beskrevet i afsnittet 
"Ansvar for samarbejdspartnere'. 

I forlængelse af sidstnævnte risikoområde 

skal her nævnes to særskilte initiativer, som 

vi tager i løbet af 2020. Det ene drejer sig om 
etableringen af en whistleblowerordning som 
ultimativ sikring af en sund virksomhedskultur 
i DanPilot. Det andet initiativ omhandler ud- 
arbejdelse og implementering af en eksplicit 
antikorruptions-politik for DanPilot. 

En whistleblowerordning i DanPilot skal 
bestå af to elementer. Dels en politik, som 
nærmere beskriver formål, anvendelses- 
område, regler, anonymitet og håndtering 
af indkomne henvendelser. Dels et konkret 
it-baseret værktøj, som muliggør anonyme 
henvendelser både fra medarbejdere i Dan- 
Pilot og fra eksterne samarbejdspartnere. 
Den endelige ordning bliver udførligt beskre- 
vet i næste års CSR-rapport. 

Implementering af en antikorruptions- 
politik i DanPilot består af to elementer. Dels 
skal der formuleres og vedtages en solid 
politik på området, dels skal der udarbejdes 
en e-learning, som både udbreder politikken 
blandt medarbejderne samt sikrer, at de er 
indforstået med, hvad den implicerer. 


»> Sikkerheden 
er vores dna og 
kernen I vores 
samfundsansvar 


Erik Merkes Nielsen, 
CEO 


Direktør Erik Merkes Nielsen og bådmand Jan 
Sonnesen ombord på DanPilot Bravo. 

Your Time, Your Safety 
— Qur Commitment 


DanPilot gennemfører lodsoperationer i 
danske farvande efter gældende dansk lovgivning 
og IMO's anbefalinger for brug af lods. 


DanPilot udfører transitlodsninger og servicerer 
desuden alle danske havne og skaber derved sikkerhed 
til søs og i havn. 


DanPilot er underlagt kontrol fra 
Søfartsstyrelsen. 


HEAD OFFICE & OPERATIONS 


HEAD OFFICE 
Havnepladsen 3A, DK - 5700 Svendborg 
Phone: (+45) 63 25 66 00 
E-mail: customerEdanpilot.dk 


OPERATIONS 24/7 
Havnepladsen 3A, DK - 5700 Svendborg 
Phone: (+45) 63 25 66 66 
E-mail: danpilotædanpilot.dk 


ACCOUNTING 
Havnepladsen 3A, 
DK - 5700 Svendborg Phone: (+45) 63 25 66 26 
E-mail: accounteædanpilot.dk 


DanPilot 


